DE OFFICIO OFFICIALIS PROPOSITI PER COMUNE BONONIE SUPER BULETIS PRESENTATIONUM FORENSIUM INTRANTIUM CIVITATEM BONONIE ET LITERIS AD CIVITATEM PREDICTAM VEL EXTRA PORTATIS ET SUPER SPIIS [1376]

Decernimus quod in civitate Bononie sit continue et esse debeat officium super buletis forensium intrancium et exeuncium predictam civitatem, et quod ad ipsum officium /c. 152v/ exercendum elligatur unus ydoneus et sufficiens civis bononiensis secundum formam nostrorum statutorum in consilio quatuormilium, qui sit et esse debeat etatis ad minus triginta annorum. Qui officialis singulis diebus debeat continue esse et stare ad dictum officium exercendum ad locum per dictum comune eidem deputatum. Cuius officialis officium sit et esse debeat quod, diligenter et sollicite et omni negligentia postposita, faciat quod omnes et singuli forenses dictam civitatem intrantes, cuiuscumque condictionis existant, habitatores extra civitatem, comitatum et districtum Bononie eidem et coram eius officio personaliter presententur, et quod ab ipsis presentatis exquirat et inquirat de omnibus et singulis per tempora occurrentibus, et maxime de his que spectare possent ad honorem et bonum statum nostri comunis. Et quod eius interrogationibus quilibet teneatur respondere sub pena eius arbitrio auferenda. Et pro predictis effectualiter adimplendis capitanei et custodes portarum predicte civitatis teneantur eidem officiali parere et obedire et pareri facere in his que pertinent ad predictum officium.

…

Item, quod predictus officialis quoscumque exploratores et spias extraneorum locorum possit capere et capi facere et eos incarcerare et incarcerari et in cipis et in cumpendibus poni facere et eos et quemlibet eorum extorquere et presentare dominis Antianis Bononie vel dominis potestati et capitaneo populi comunis Bononie tociens quociens eidem videbitur expedire, et quod in predictis predicti domini et offitiales super conducta stimpediariorum teneantur eidem et debeant dare consilium et ausilium tociens quociens fuerint requisiti.